## Rješenje Ustavnog suda Republike Hrvatske broj: U-III-329/2014 od 31. ožujka 2014.

### NN 49/2014 (18.4.2014.), Rješenje Ustavnog suda Republike Hrvatske broj: U-III-329/2014 od 31. ožujka 2014.

49 18.04.2014 Rješenje Ustavnog suda Republike Hrvatske broj: U-III-329/2014 od 31. ožujka 2014.

USTAVNI SUD REPUBLIKE HRVATSKE

950

Ustavni sud Republike Hrvatske, u Prvom vijeću za rješavanje pretpostavki za odlučivanje o ustavnim tužbama, u sastavu sudac Ivan Matija, predsjednik Vijeća, te sutkinje Slavica Banić i Duška Šarin, članice Vijeća, u postupku koji je ustavnom tužbom pokrenuo J. P. iz Z., kojeg zastupa D. J., odvjetnik iz Z., na sjednici održanoj 31. ožujka 2014. jednoglasno je donio

RJEŠENJE

I. Ustavna tužba se odbacuje.

II. Ovo rješenje objavit će se u »Narodnim novinama«.

Obrazloženje

1. Podnositelj ustavnom tužbom (zaprimljenom kod Ustavnog suda 21. siječnja 2014.), osporava rješenje Županijskog suda u Zagrebu broj: 12-II-Kv-Us-212/13-2, Kir-Us-957/13 od 13. prosinca 2013. kojim su, kao neosnovane, odbijene žalbe podnositelja (X-osumnjičenika) i M. L. (XI-osumnjičenika), izjavljene protiv rješenja suca istrage Županijskog suda u Zagrebu broj: 21. Kir-Us-957/13 od 22. studenoga 2013.

Navedenim rješenjem suca istrage podnositelju je na temelju članka 127. stavka 1. u vezi s člankom 123. stavkom 1. točkom 2. Zakona o kaznenom postupku (»Narodne novine« broj 152/08., 76/09., 80/11., 121/11. – pročišćeni tekst, 91/12., 143/12., 56/13. i 145/13.; u daljnjem tekstu: ZKP/08), a iz razloga predviđenog člankom 123. stavkom 1. točkom 2. ZKP/08, određen istražni zatvor koji može trajati najdulje mjesec dana, računajući od dana lišenja slobode to jest od 21. studenoga 2013. pa do 21. prosinca 2013.

Podnositelj se nalazi u istražnom zatvoru od 21. studenoga 2013. zbog osnovane sumnje da je s drugim osumnjičenicima počinio kaznena djela iz članaka 333. stavka 3., 337. stavaka 1. i 4., 347. stavka 1. i 348. stavka 1. Kaznenog zakona (»Narodne novine« broj 110/97., 27/98., 50/00., 129/00., 51/01., 111/03., 190/03. – odluka Ustavnog suda, 105/04., 84/05., 71/06., 110/07., 152/08. i 57/11.; u daljnjem tekstu: KZ/97).

Ne postoje pretpostavke za odlučivanje o biti stvari.

3. Člankom 32. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon) propisano je:

»Članak 32.

Ustavni sud će rješenjem odbaciti zahtjev, prijedlog i ustavnu tužbu ako nije nadležan za odlučivanje, ako su nepravodobni, i u drugim slučajevima kad ne postoje pretpostavke za odlučivanje o biti stvari.«

4. Postupovna pretpostavka za odlučivanje o biti stvari u ovom pritvorskom predmetu jest da je u trenutku podnošenja ustavne tužbe na snazi ustavnom tužbom osporeno rješenje kojim je pritvor (istražni zatvor) određen ili produljen.

5. Tijekom ustavnosudskog postupka utvrđeno je da je podnositelju produljen istražni zatvor novim rješenjima (rješenjem suca istrage Županijskog suda u Zagrebu broj: Kir-Us-1013/13 od 20. prosinca 2013. podnositelju je produljen istražni zatvor do 21. veljače 2014., a to je rješenje potvrđeno rješenjem Županijskog suda u Zagrebu broj: 12-II-Kv-Us-2/14-2, Kir-Us-1013/13 od 9. siječnja 2014.).

Dakle, osporeno rješenje suca istrage Županijskog suda u Zagrebu broj: 21. Kir-Us-957/13 od 22. studenoga 2013. kojim je podnositelju ustavne tužbe određen istražni zatvor u trajanju do 21. prosinca 2013. u vrijeme podnošenja ustavne tužbe (21. siječnja 2014.) više nije bilo na snazi.

6. Budući da u konkretnom slučaju ne postoje pretpostavke za odlučivanje o biti stvari, na temelju članka 32. Ustavnog zakona, riješeno je kao u izreci.

Odluka o objavi temelji se na članku 29. stavku 1. Ustavnog zakona (točka II. izreke).

Broj: U-III-329/2014
Zagreb, 31. ožujka 2014.

USTAVNI SUD REPUBLIKE HRVATSKE

Predsjednik Vijeća
dr. sc. Ivan Matija, v. r.

Rješenje, NN 49/2014-950